b'\n_START_ARTICLE_\nVielos vyniojimas\n_START_PARAGRAPH_\nVielos vyniojimas - litavimo nenaudojantis, ta\xc4\x8diau labai patikimas elektronikos montavimo b\xc5\xabdas u\xc5\xbevyniojant ant element\xc5\xb3 i\xc5\xa1vad\xc5\xb3 plonas vielas. Jis tinka tiek bandomiesiems modeliams, tiek ir nedideli\xc5\xb3 serij\xc5\xb3 pramoninei gamybai. Panaudojus tinkamas med\xc5\xbeiagas ir metodus, taip pagaminta schema yra atsparesn\xc4\x97 vibracijai nei lituota, o vynioti sujungimai turi net ir didesn\xc4\xaf elektrin\xc4\xaf laidum\xc4\x85._NEWLINE_\xc5\xa0is metodas buvo naudojamas telefon\xc5\xb3 stotims, kompiuteriams, radijo \xc4\xafrengimams, radarams bei specializuotiems valdymo \xc4\xaftaisams surinkti. Taip buvo pagamintas ir amerikie\xc4\x8di\xc5\xb3 Apollo kosmini\xc5\xb3 laiv\xc5\xb3 t\xc5\xabpim\xc4\x85 \xc4\xaf M\xc4\x97nul\xc4\xaf valdantis kompiuteris. \xc5\xa0is metodas laikomas patikimesniu u\xc5\xbe spausdintas schemas, sujungimai atsparesni vibracijai. Prireikus j\xc4\xaf galima ir automatizuoti._NEWLINE_Montuojant \xc5\xa1iuo b\xc5\xabdu, detal\xc4\x97s da\xc5\xbeniausiai nejudamai \xc4\xaftvirtinamos specialiuose lizduose (paprastai klijuojamuose prie didesn\xc4\x97s plok\xc5\xa1t\xc4\x97s). Lizd\xc5\xb3 kontaktai yra kvadratinio skerspj\xc5\xabvio itin kieto berilio-vario lydinio paauksuoti (pigesniuose variantuose \xe2\x80\x93 bronziniai su lydmetalio danga) strypeliai._NEWLINE_Montavimui naudojama plona varin\xc4\x97 sidabruota viela, prie\xc5\xa1 vyniojant sukarpoma reikiamo ilgio atkarpomis. Did\xc5\xbeioji vielos dalis turi elektrin\xc4\x99 izoliacij\xc4\x85 kuri ties prijungiamu kontaktu nuvaloma. Specialiu \xc4\xaf pie\xc5\xa1tuk\xc4\x85 pana\xc5\xa1iu \xc4\xafrankiu i\xc5\xa1 prad\xc5\xbei\xc5\xb3 aplink kontakt\xc4\x85 apsukamos dvi vijos izoliuotos vielos, paskui u\xc5\xbesukama (nuo septyni\xc5\xb3 iki devyni\xc5\xb3 vij\xc5\xb3) neizoliuota jos vir\xc5\xa1\xc5\xabnin\xc4\x97 dalis. Viela \xc4\xafsispaud\xc5\xbeia \xc4\xaf kvadratinio strypelio briaunas net keli\xc5\xb3 ton\xc5\xb3 \xc4\xaf kvadratin\xc4\xaf col\xc4\xaf j\xc4\x97ga. 28 tokie kontaktai (septynios vijos aplink keturbriaun\xc4\xaf strypel\xc4\xaf) u\xc5\xbetikrina patikim\xc4\x85 sujungim\xc4\x85. U\xc5\xbevyniota izoliuotos vielos dalis saugo j\xc4\x85 nuo susid\xc4\x97v\xc4\x97jimo ties jos susijungimo su kontaktu riba. Paprastai vienas kontaktas turi tris kontaktinius strypelius._NEWLINE_Profesionaliam montavimui naudojami elektriniai ar pneumatiniai viel\xc5\xb3 vyniojimo \xc4\xafrankiai. Tai vienas patogiausi\xc5\xb3 b\xc5\xabd\xc5\xb3, jei surinkt\xc4\x85 schem\xc4\x85 v\xc4\x97liau tenka ardyti ir taisyti.'